Page:King Alfred's West-Saxon Version of Gregory's Pastoral Care (2).djvu/434

Hatton MS.] gian, gif he wið ðone oðerne geðingian wile. Wenstu, gif hwa oðrum hwæt gieldan sceal, hwæðer he hine mid ðy gehealdan mæge ðæt he him nauht mare ón ne nime, ne ðæt ne gielde ðæt he ær nam? Swa us bið æt Gode, ðonne we wið hine gesyngiað: ðeah we næbre eft swa ne dón, gif we ðæt gedone mid nanum ðingum ne betað ne ne hreowsiað, ne bio we no ðæs sicore, gif us ðæt ne mislicað ðæt us ær licode, ðonne ne bið hit no us færgifen, ðeah we nu nauht yfeles ne dón on ðisse worulde. Ne sculon we ðeah forðy bion to orsorge, gif we nauht to gode ne doð, forðæmðe swiðe fela unalefedes we oft geðenceað. Hu mæg se ðonne bion orsorg se ðe him self wat ðæt he gesyngað? Hwelce iðnesse hæfð God æt urum witum, oððe hwelcne weorðscipe hæfð he æt urre ðrowunga, butan ðæt he wile gehælan ða wunde urra scylda mid strangum læcedome, gif he ne mæg mid liðum, ðætte us biterige sio hreowsung, swa swa us ær swetedon ða synna? & swa swa we sigon ær on ðæt unaliefede, oððæt we afeollon, swa we sculon nu forberan ðæt aliefede, oððæt we arisen; ðætte ðæt mod ðætte wæs abisegad mid unryhtre blisse si eft abisegad ón halwyndre & on ryhtlicre hreowsunga, swa ðætte ðæt mod ðætte sio upahæfenes & ða ofermetto gewundedon eft gehæle sio eaðmodnes & sio forswennes his selfes. Be ðæm cwæð Dauid on [ðæm] feower & [h]undsiofantigoðan psalme: Ic cwæð to ðæm u(n)ryhtwisum, ne do ge unryhtwisnesse, & ða hreowsian. Be ðæm wæs eft gecweden ón ðæm fiftegoðan psalme: Ða gedrefedan heortan & ða geeaðmeddan ne forsihð hi næfre Dryhten. Swa hwa ðonne swa his synna hreowsað, & hi swaðeah ne forlæt, se gedrefð his heortan, & ðeah oferhygð ðæt he hi geeaðmede. Se ðonne, se ðe his synna forlæt, & hi swaðeah ne hreowsað, se hine eaðmed, & nyle ðeah his mod gedrefan. Be ðæm cwæð sanctus Paulus on his ærendgwrite to Corinctheum, he cwæð: Ge wæron ær on yflum weorcum, ac ge sint nu geclænsode & gehalgode. Forðæmðe æghwelc man bið æfter ðære hreowsunga his synna clænra ðonne he ær wæs, ær he gesyngade. Be ðæm cwæð sanctus Petrus, ða he geseah manige men ormode for hira ærron yflun, he cwæð: Hreowsiað & weorðað gefulwade eower ælc. Ærest he lærde ðæt hi hreowsodon, & siððan ðæt